Ανάπτυξη τοποκεντρικών εφαρμογών ηλεκτρονικού εμπορίου με τη χρήση τεχνολογιών σημασιολογικού ιστού
Authors: Βικτωράτος Ιωσήφ 
Published: September 2021

Στην παρούσα διατριβή μελετώνται εκτενώς ο τομέας των εφαρμογών κινητού εμπορίου και η επίδρασή τους στην οικονομία, οι τεχνολογίες που αφορούν το Σημασιολογικό Ιστό (οι οποίες χρησιμοποιούνται διαρκώς σε τέτοιου τύπου εφαρμογές), καθώς και οι τεχνικές που χρησιμοποιούνται για την παροχή εξατομικευμένης πληροφορίας στους χρήστες των εφαρμογών αυτών. Σκοπός ήταν να καταδειχτούν όλα τα ερευνητικά ζητήματα τα οποία σχετίζονται με τους τομείς αυτούς (π.χ. κατασκευή ι επιχειρηματικών μοντέλων, επίδραση σε διάφορους κλάδους της οικονομίας, παροχή εξατομικευμένης πληροφορίας, ασφάλεια, κ.α.) και, έπειτα, να προταθούν καινοτόμες μεθοδολογίες (οι οποίες θα βρουν πρακτική εφαρμογή μέσα από την ανάπτυξη καινοτόμων συστημάτων) οι οποίες θα συνεισφέρουν στην επίλυση αυτών των ζητημάτων. Έπειτα από την ανασκόπηση των παραπάνω τομέων, στην παρούσα διατριβή, παρουσιάζονται δυο συστήματα παροχής εξατομικευμένης πληροφορίας (τα οποία βασίζονται στη χρήση τεχνολογιών Σημασιολογικού Ιστού) και προτείνονται καινοτόμα επιχειρηματικά μοντέλα μέσω αυτών. Το πρώτο σύστημα ονομάζεται SPLIS (Semantic Personalized Location Information System) και ο στόχος του είναι να συνδέσει τις πολιτικές μάρκετινγκ των ιδιοκτητών διαφόρων σημείων ενδιαφέροντος/επιχειρήσεων με τους χρήστες, με σκοπό την παροχή εξατομικευμένων προσφορών σε σχέση με το προφίλ και το περιβάλλον τους. H κεντρική ιδέα της μεθοδολογίας αφορά τη μοντελοποίηση, τον ορισμό και την αναπαράσταση των πολιτικών μάρκετινγκ με λογικούς κανόνες. Αναλυτικότερα, οι ιδιοκτήτες των διαφόρων σημείων ενδιαφέροντος μέσω ενός καινοτόμου περιβάλλοντος διεπαφής μπορούν να εισάγουν οι ίδιοι τις πολιτικές μάρκετινγκ (υπό τη μορφή προσφορών), οι οποίες μετασχηματίζονται και αναπαρίστανται υπό τη μορφή λογικών κανόνων. Έπειτα, οι πολιτικές μάρκετινγκ αξιολογούνται με βάση το προφίλ του χρήστη, όταν αυτός/αυτή εισέλθει στο σύστημα, με σκοπό να του προσφέρουν εξατομικευμένη και ποιοτικότερη πληροφορία. Το δεύτερο καινοτόμο σύστημα ονομάζεται G-SPLIS (GeoSocial Semantic Personalized Location Information System). Στο σύστημα αυτό, το οποίο αποτελεί και μια επέκταση του συστήματος SPLIS, προτείνεται, πέρα από τη μοντελοποίηση των πολιτικών μάρκετινγκ, η μοντελοποίηση των προτιμήσεων των χρηστών με λογικούς κανόνες. Αναλυτικότερα, οι χρήστες μέσω ενός καινοτόμου περιβάλλοντος διεπαφής εισάγουν τις προτιμήσεις τους, οι οποίες μετατρέπονται έπειτα σε λογικούς κανόνες, και τις συνδυάζουν με τις πολιτικές μάρκετινγκ των ιδιοκτητών των σημείων ενδιαφέροντος. Επίσης, υποστηρίζονται και λειτουργίες κοινωνικής δικτύωσης οι οποίες συνδυάζονται με την ανθρώπινη γνώση και συνεισφορά, καθώς και με τις τεχνολογίες Σημασιολογικού Ιστού (π.χ. ανταλλαγή κανόνων). Η προτεινόμενη μεθοδολογία, η οποία βρίσκει εφαρμογή μέσω των παραπάνω συστημάτων, συμβάλει στον τομέα των τοποκεντρικών εφαρμογών σε διάφορα ζητήματα όπως: •Το ζήτημα της παροχής ποιοτικότερης εξατομικευμένης πληροφορίας. •Το ζήτημα της εμπορευματοποίησης και της κατασκευής επιχειρηματικών μοντέλων. •Το ζήτημα της διαλειτουργικότητας. •Το ζήτημα της σχεδίασης και της ανάπτυξης της βάσης γνώσης για ένα σύστημα. •To ζήτημα της αποτελεσματικότητας των κανόνων. Πέρα από τα παραπάνω, στα πλαίσια της παρούσας διατριβής, αναπτύχθηκε και μια καινοτόμα μεθοδολογία για την αντιμετώπιση του προβλήματος της ψυχρής εκκίνησης στα συστήματα τα οποία βασίζονται σε λογικούς κανόνες. H μεθοδολογία αυτή βασίζεται στο συνδυασμό της ανθρώπινης γνώσης και συνεισφοράς (π.χ. ιστορικό χρηστών) με τις τεχνολογίες Σημασιολογικού Ιστού και τους κανόνες συσχέτισης. Αρχικά, χρησιμοποιούνται αλγόριθμοι εξόρυξης δεδομένων (κανόνες συσχέτισης) για την εξαγωγή μοτίβων από το ιστορικό των check-ins των υπαρχόντων χρηστών, εξάγοντας κανόνες από ένα χρήστη κάθε φορά και όχι απ’ ευθείας από το σύνολο των χρηστών. Οι σχετικές έννοιες από τις οποίες αποτελούνται οι κανόνες (π.χ. κατηγορία σημείου ενδιαφέροντος) αναπαρίστανται με οντολογίες προκειμένου να μπορούν να χρησιμοποιηθούν από άλλα συστήματα. Έπειτα, οι κανόνες αυτοί συνδυάζονται με τους κανόνες που εξάγονται από τα (ελάχιστα) δεδομένα/check-ins του τρέχοντος χρήστη προκειμένου να δημιουργηθεί η τελική βάση υποψήφιων κανόνων. Τέλος, χρησιμοποιείται μια καινοτόμα συνάρτηση αξιολόγησης των κανόνων προκειμένου να συσταθούν οι καταλληλότεροι από αυτούς στο χρήστη.Η προτεινόμενη μεθοδολογία συμβάλλει σε ερευνητικά ζητήματα τα οποία σχετίζονται με την παροχή εξατομικευμένης πληροφορίας στις τοποκεντρικές εφαρμογές και την παραγωγή συστάσεων. Πιο συγκεκριμένα: •Συνεισφέρει στην αντιμετώπιση των προβλημάτων της ψυχρής εκκίνησης (τόσο για τους νέους χρήστες, όσο και για τα νέα αντικείμενα) και της αραιότητας δεδομένων. •Συμβάλλει στο ζήτημα της παραγωγής συστάσεων σχετικών με το περιβάλλον του χρήστη .•Επειδή δε συστήνει απ’ ευθείας συγκεκριμένα σημεία ενδιαφέροντος, αλλά μοτίβα σχετίζονται με ένα σύνολο σημείων ενδιαφέροντος, συμβάλλει στην αντιμετώπιση των ζητημάτων της ποικιλομορφίας και της καινοτομίας (σχετικά με τα προτεινόμενα αντικείμενα). •Συνεισφέρει στο ζήτημα της δημιουργίας και χρήσης αποτελεσματικών κανόνων. •Συμβάλλει στο ζήτημα της διαλειτουργικότητας μεταξύ ετερόκλητων συστημάτων.